CELEX: 32020R1296
Language: da
Date: 2020-09-16 00:00:00
Title: Kommissionens gennemførelsesforordning (EU) 2020/1296 af 16. september 2020 om ændring af forordning (EF) nr. 88/97 om bevilling til fritagelse af importen af visse dele til cykler med oprindelse i Folkerepublikken Kina fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved forordning (EØF) nr. 2474/93

17.9.2020   
               
               
                  DA
               
               
                  Den Europæiske Unions Tidende
               
               
                  L 303/20
               
            
         KOMMISSIONENS GENNEMFØRELSESFORORDNING (EU) 2020/1296
         af 16. september 2020
         om ændring af forordning (EF) nr. 88/97 om bevilling til fritagelse af importen af visse dele til cykler med oprindelse i Folkerepublikken Kina fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved forordning (EØF) nr. 2474/93
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 13, stk. 4,
         under henvisning til Rådets forordning (EF) nr. 71/97 af 10. januar 1997 om udvidelse af den endelige antidumpingtold på importen af cykler med oprindelse i Den Kinesiske Folkerepublik, som indførtes ved Rådets forordning (EØF) nr. 2474/93, til også at omfatte visse dele til cykler fra Den Kinesiske Folkerepublik og om opkrævning af denne told på import registreret i henhold til forordning (EF) nr. 703/96 (2), særlig artikel 2, og
         ud fra følgende betragtninger:
         
                     (1)
                  
                  
                     I øjeblikket gælder der en antidumpingtold (»den udvidede told«) på importen til Unionen af væsentlige dele til cykler med oprindelse i Folkerepublikken Kina (»Kina«) som følge af udvidelsen ved forordning (EF) nr. 71/97.
                  
               
                     (2)
                  
                  
                     I henhold til artikel 3 i forordning (EF) nr. 71/97 bør der oprettes en ordning med henblik på at indrømme fritagelse for import af væsentlige dele til cykler, som ikke omgår antidumpingtolden. Denne fritagelse blev fastsat i artikel 13, stk. 4 (»fritagelsesordningen«), i grundforordningen. Ved fritagelsesordningen fritages virksomheder, der samler cykler, og som ikke omgår antidumpingforanstaltningerne over for cykler, for at importere kinesiske dele til cykler uden antidumpingtold.
                  
               
                     (3)
                  
                  
                     Den retlige ramme for anvendelsen af fritagelsesordningen blev fastsat i Kommissionens forordning (EF) nr. 88/97 (3) (»fritagelsesforordningen«). Fritagelsesforordningen blev ændret ved Kommissionens forordning (EU) nr. 512/2013 (4), bl.a. med henblik på at indføre bestemmelser om »kontrol af særligt anvendelsesformål«, der er beregnet til samling af elektriske cykler.
                  
               
                     (4)
                  
                  
                     Efter en fornyet undersøgelse af udvidelsen af antidumpingtolden på importen af cykler med oprindelse i Kina til at omfatte importen af visse dele til cykler fra Kina i henhold til grundforordningens artikel 11, stk. 2, besluttede Kommissionen ved gennemførelsesforordning (EU) 2019/1379 (5) at opretholde antiomgåelsesforanstaltningerne for endnu fem år.
                  
               
                     (5)
                  
                  
                     I henhold til betragtning 44 i forordning (EF) nr. 71/97 fører Kommissionen løbende tilsyn med fritagelsesordningen, således at den om nødvendigt kan tilpasses for at tage hensyn til erfaringerne med anvendelsen af denne ordning.
                  
               
                     (6)
                  
                  
                     Under fritagelsesordningen, kunne importerede dele til cykler anvendes til samling af elektriske cykler i henhold til en tilladelse til »særligt anvendelsesformål«, jf. artikel 14 i fritagelsesforordningen. Denne artikel finder imidlertid kun anvendelse på ikke-fritagne virksomheder, der samler cykler. Der bør også være en procedure, der gør det muligt for fritagne EU-virksomheder, der samler cykler, at importere væsentlige dele til cykler til samling af elektriske cykler.
                  
               
                     (7)
                  
                  
                     I denne forbindelse bemærker Kommissionen, at cykelmarkedet i Unionen er meget dynamisk, og at de fritagne virksomheder, der samler cykler, producerer cykler både med og uden hjælpemotor.
                  
               
                     (8)
                  
                  
                     Dele til samling af elektriske cykler er ikke omfattet af den udvidede antidumpingtold. Samleprocesser for elektriske cykler falder derfor fortsat uden for anvendelsesområdet for forordning (EF) nr. 71/97. Betragtning 11 i forordning (EU) nr. 512/2013 bekræfter, at det ikke var hensigten, at brugen af væsentlige dele til cykler til samling af elektriske cykler skulle være omfattet af den udvidede antidumpingtold på cykler. Det hedder nemlig: »Den nuværende ordning er desuden uklar med hensyn til import af dele til cykler, der bruges til samling af cykler med hjælpemotor, også med sidevogn, undertiden betegnet som elektriske cykler eller pedelecs. Komplette elektriske cykler og dermed dele til samling af elektriske cykler er ikke omfattet af antidumpingtolden og heller ikke af den udvidede antidumpingtold, dvs. at samling af elektriske cykler ikke er omfattet af anvendelsesområdet for forordning (EF) nr. 71/97. Det anses derfor for hensigtsmæssigt at udvide de gældende bestemmelser i artikel 14 om »kontrol af særligt anvendelsesformål« til dele til samling af elektriske cykler. Bestemmelserne om »kontrol af særligt anvendelsesformål« giver de nationale toldmyndigheder mulighed for at spore den endelige anvendelse af importerede dele, dvs. dele til samling af almindelige cykler eller elektriske cykler«.
                  
               
                     (9)
                  
                  
                     Efter at have gennemgået erfaringerne med fritagelsesordningen mener Kommissionen, at det er nødvendigt at indføre visse ændringer for at lette anvendelsen af fritagelsesordningen for de fritagne virksomheder, der samler cykler.
                  
               
                     (10)
                  
                  
                     Fritagelsesordningen bør indeholde relevante bestemmelser for så vidt angår virksomheder, der samler andre køretøjer end cykler, også elektriske, f.eks. visse scootere (6), hvortil der også kan anvendes dele til cykler såsom hjul, forgafler og styr. Visse scootere er hverken omfattet af antidumpingtolden eller den udvidede antidumpingtold, dvs. at samleprocessen for scootere fortsat falder uden for anvendelsesområdet for udvidelsesforordningen. Det anses derfor for hensigtsmæssigt at udvide de eksisterende bestemmelser i artikel 14 i fritagelsesforordningen om »kontrol af særligt anvendelsesformål« til dele, der er beregnet til samling af andre varer, hvortil der anvendes dele til cykler. Med bestemmelserne om »kontrol af særligt anvendelsesformål« kan de nationale toldmyndigheder spore den endelige anvendelse af importerede dele, dvs. som anvendes til samling af cykler, herunder også elektriske cykler, eller andre køretøjer end cykler, herunder også elektriske køretøjer.
                  
               
                     (11)
                  
                  
                     Fritagelsesordningen bør også indeholde relevante bestemmelser for så vidt angår virksomheder, der samler dele til cykler, f.eks. bremsesystemer, hvor dele til cykler, som f.eks. bremsehåndtag, også kan anvendes i produktionen af bremsesystemer. Det anses for nødvendigt, at virksomheder, der samler dele til cykler, gøres til genstand for de samme regler som virksomheder, der samler cykler, navnlig de fritagne parters forpligtelser, som er omhandlet i artikel 8 i fritagelsesforordningen.
                  
               
                     (12)
                  
                  
                     På denne baggrund og af hensyn til retssikkerheden bør anvendelsesområdet for fritagelsen for import af væsentlige dele til cykler, der anvendes til samling af andre køretøjer end cykler, herunder cykler med hjælpemotor, udvides. Med henblik herpå bør fritagelsesforordningens artikel 1, artikel 4, stk. 1, litra a), artikel 8, stk. 1, litra b), og artikel 14, litra d), derfor ændres.
                  
               
                     (13)
                  
                  
                     Endvidere kan fritagne cykelproducenter levere væsentlige dele til cykler til deres kunder med henblik på eftersalgsservice og garantikrav uden at være omfattet af antiomgåelsestolden. Derfor mener Kommissionen, at de fritagne væsentlige dele til cykler kan anvendes til eftersalgsservice og garantiydelse. Loftet i fritagelsesforordningens artikel 14, litra c), finder ikke anvendelse på sådanne dele, der leveres af fritagne parter. Det understreges dog, at de mængder, der leveres til dette formål, skal være passende og stå i et rimeligt forhold til samleprocessen hos den fritagne part i overensstemmelse med artikel 8 i fritagelsesforordningen, og de må ikke undergrave de afhjælpende virkninger af tolden, jf. grundforordningens artikel 13, stk. 2.
                  
               
                     (14)
                  
                  
                     Af hensyn til princippet om god forvaltningsskik skal de ved denne forordning indførte ændringer af fritagelsesforordningen snarest muligt finde anvendelse på alle nye og igangværende undersøgelser.
                  
               
                     (15)
                  
                  
                     Forordning (EF) nr. 88/97 bør derfor ændres.
                  
               
                     (16)
                  
                  
                     Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 15, stk. 1, i forordningen (EU) 2016/1036 —
                  
               VEDTAGET DENNE FORORDNING:
         
            Artikel 1
            Forordning (EF) nr. 88/97 ændres således:
            
                        1)
                     
                     
                        Definitionen af »samleproces« i artikel 1 affattes således:
                        »»samleproces«: en proces, hvori der indgår væsentlige dele til cykler med henblik på samling eller færdiggørelse af cykler eller med henblik på produktion eller samling af dele til cykler.«
                     
                  
                        2)
                     
                     
                        Artikel 4, stk. 1, litra a), affattes således:
                        
                                    »a)
                                 
                                 
                                    den indeholder beviser for, at ansøgeren anvender væsentlige dele til cykler til fremstilling eller samling af cykler eller dele til cykler i mængder, der overstiger den tærskel, som er fastsat i artikel 14, litra c), eller at ansøgeren har indgået en uigenkaldelig kontraktlig forpligtelse til at gøre dette«.
                                 
                              
                  
                        3)
                     
                     
                        Artikel 8, stk. 1, litra b) affattes således:
                        
                                    »b)
                                 
                                 
                                    at i forbindelse med leverancer af væsentlige dele til cykler, som er fritaget for den udvidede told i henhold til artikel 2, anvendes sådanne dele enten i deres samleprocesser eller i samling af andre varer, tilintetgøres, genudføres eller videresælges til en anden fritagen part.«
                                 
                              
                  
                        4)
                     
                     
                        Artikel 14, litra d), affattes således:
                        
                                    »d)
                                 
                                 
                                    de væsentlige dele til cykler anvendes til samling af cykler med hjælpemotor (Taric-tillægskode 8835) eller andre køretøjer end cykler, også med hjælpemotor (Taric-tillægskode C549).«
                                 
                              
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            
            Den finder anvendelse på alle nye og igangværende undersøgelser fra dens ikrafttrædelsesdato.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. september 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 176 af 30.6.2016, s. 21.
         
            (2)  EFT L 16 af 18.1.1997, s. 55.
         
            (3)  Kommissionens forordning (EF) nr. 88/97 af 20. januar 1997 om bevilling til fritagelse af importen af visse dele til cykler med oprindelse i Den Kinesiske Folkerepublik fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved forordning (EØF) nr. 2474/93 (EFT L 17 af 21.1.1997, s. 17).
         
            (4)  Kommissionens forordning (EU) nr. 512/2013 af 4. juni 2013 om ændring af forordning (EF) nr. 88/97 om bevilling til fritagelse af importen af visse dele til cykler med oprindelse i Den Kinesiske Folkerepublik fra den ved Rådets forordning (EF) nr. 71/97 fastsatte udvidelse af den antidumpingtold, der indførtes ved Rådets forordning (EØF) nr. 2474/93 (EUT L 152 af 5.6.2013, s. 1).
         
            (5)  Kommissionens gennemførelsesforordning (EU) 2019/1379 af 28. august 2019 om indførelse af en endelig antidumpingtold på importen af cykler med oprindelse i Folkerepublikken Kina, udvidet til også at omfatte importen af cykler afsendt fra Indonesien, Malaysia, Sri Lanka, Tunesien, Cambodja, Pakistan og Filippinerne, uanset om varen er angivet med oprindelse i disse lande eller ej, efter en udløbsundersøgelse i henhold til artikel 11, stk. 2, i forordning (EU) 2016/1036 (EUT L 225 af 29.8.2019, s. 1).
         
            (6)  Der findes scootere, som er omfattet af definitionen på en cykel. Samlingen af disse scootere er omfattet af reglerne for virksomheder, der samler cykler.